b"\n_START_ARTICLE_\nSanta Eul\xc3\xa0lia de Timoneda\n_START_SECTION_\nSituaci\xc3\xb3\n_START_PARAGRAPH_\nTimoneda i la seva esgl\xc3\xa9sia es troben a la part central nord del terme de Lladurs, sobre una collada, a la carena de la Serra de la M\xc3\xb3ra. Al nord t\xc3\xa9 l'obaga que cau bruscament als fondals de la Riera de Canalda i al sud s'estenen, en suau pendent, els boscos i rases de la solana del Torrent de Riart. El cementiri i l'antiga rectoria, adossada a ponent de l'esgl\xc3\xa9sia, complementen el conjunt de l'antiga parr\xc3\xb2quia._NEWLINE_Per anar-hi cal prendre la carretera asfaltada que surt, en direcci\xc3\xb3 oest, del km. 12,7 de la LV-4241 de Solsona a Sant Lloren\xc3\xa7 de Morunys (42\xc2\xb0\xc2\xa05\xe2\x80\xb2\xc2\xa017\xe2\x80\xb3\xc2\xa0N, 1\xc2\xb0\xc2\xa030\xe2\x80\xb2\xc2\xa053\xe2\x80\xb3\xc2\xa0E), poc abans de la masia de la Salada. La carretera passa per Timoneda als 4,7\xc2\xa0km, i als 7,8\xc2\xa0km. enlla\xc3\xa7a amb la LV-4011 de Solsona a Cambrils (42\xc2\xb0\xc2\xa04\xe2\x80\xb2\xc2\xa013\xe2\x80\xb3\xc2\xa0N, 1\xc2\xb0\xc2\xa026\xe2\x80\xb2\xc2\xa054\xe2\x80\xb3\xc2\xa0E).\n_START_SECTION_\nDescripci\xc3\xb3\n_START_PARAGRAPH_\nEs tracta d'una construcci\xc3\xb3 d'origen rom\xc3\xa0nic, que ha sofert m\xc3\xbaltiples modificacions i ampliacions posteriors. L'edifici \xc3\xa9s d'una nau i absis quadrat cobert amb volta de can\xc3\xb3 amb una capella, a banda i banda, i la sagristia al costat de tramuntana. Hi ha una porta adovellada d'arc de mig punt al costat de migjorn, de l'any 1623, i la porta actual al frontis. No hi resta cap finestra rom\xc3\xa0nica. Adossat al costat nord de l'esgl\xc3\xa9sia, hi ha el campanar quadrat de 2,15 x 3,40 metres, que \xc3\xa9s l'element m\xc3\xa9s ben conservat de la construcci\xc3\xb3 primitiva. Es tracta d'una torre de tres nivells d'obertures: el primer amb obertura allargassada d'una sola esqueixada, el segon amb finestres geminades amb columna cil\xc3\xadndrica i capitell mensuliforme decorat i l'\xc3\xbaltim, d'\xc3\xa8poca moderna, amb obertura d'arc de mig punt. La coberta \xc3\xa9s a quatre vessants.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nEsgl\xc3\xa9sia documentada en l'Acta de Consagraci\xc3\xb3 i Dotaci\xc3\xb3 de la Catedral d'Urgell l'any 839, per\xc3\xb2 d'aquesta \xc3\xa8poca no en resta res. L'any 1131 fou cedida a la de Santa Maria de Solsona pel bisbe d'Urgell, Pere Berenguer."